টানা চার দিন দরপতনের পর বাজার চাঙা হওয়ার এক দিনের মাথায় আবার ব্যাপক দরপতন হয়েছে ঢাকার পুঁজিবাজারে। কমেছে প্রায় সব শেয়ারের দামও। ঢাকা স্টক এক্সচেঞ্জে (ডিএসই) বুধবার সকাল থেকেই দরপতনের ধারা চলে। বেলা আড়াইটার দিকে সাধারণ সূচক প্রায় ২০০ পয়েন্ট কমলেও পরে তার সামান্য উন্নতি ঘটে। ডিএসইতে দিন শেষে সাধারণ সূচক দাঁড়িয়েছে ৫২৯২ পয়েন্ট, যা দিনের শুরুর চেয়ে ১৫১ পয়েন্ট বা ২ দশমিক ৭৮ শতাংশ কম। সারাদিনে ৩২৪ কোটি টাকার শেয়ার হাতবদল হয়েছে। গত দিনে মোট লেনদেনের পরিমাণ ছিলো ৩৪৯ কোটি টাকা। লেনদেন হওয়া ২৩৮টি  কোম্পানির শেয়ারের দাম কমেছে, বেড়েছে ১৫টির। ৩টির দাম অপরিবর্তিত ছিলো।